AARHUS: Dansk Folkepartis ungdomsafdeling kan bare ikke være i fred under Aarhus Pride, der blev afviklet i weekenden.

Igen i år blev ungdomsafdelingens stand blokeret af demonstranter, der råbte slagord som "DF ud af priden" og "Gays mod ghettoplaner".

Tidligere år var det Socialistisk Ungdomsfront Aarhus, der stod bag demonstrationen.

Og ifølge Jakob Søgaard Clausen, folketingskandidat for DF, der deltog i priden, var det også i år Socialistisk Ungdomsfront, der blokerede Dansk Folkepartis ungdoms stand.

DF's ungdomsafdeling er - i øvrigt i lighed med SF, Socialdemokratiet, Enhedslisten og Alternativet - partner i Aarhus Pride. Partnere kan få en stand på pladsen ved Ridehuset, hvor de kan udbrede deres budskab.

- Det er voldsomt, og det er ubehageligt at blive blokeret og demonstreret mod. Men jeg mener også, at det er et voldsomt overgreb på vores demokrati og ytringsfrihed, siger Jacob Søgaard Clausen.

Blokaden blev først brudt, da politiet greb ind.